Moro
Moro (Moro) ir kopīgs apzīmējums Filipīnu dienvidrietumus apdzīvojošo musulmaņu tautām. Nosaukums cēlies no spāņu valodas moro (mauri) — vārda, ar ko apzīmēti musulmaņi. Moro tautu kopējais skaits Filipīnās tiek lēsts ap 8 miljoni, bet tiem nereti pieskaita arī citu tautu musulmaņus. Apdzīvo galvenokārt Mindanao salas dienvidrietumus un Sulu arhipelāgu, kur 2019. gadā nodibināts Bangsamoro autonomais reģions; tajā dzīvo nedaudz vairāk kā puse no moro kopskaita.